Александър Пушкин
Към фонтана на бахчисарайския дворец

Превод от руски: Мария Шандуркова, 2016

chitanka.info

Фонтан — любов, фонтан ти жив!

Две рози в дар на теб обричам.

Обичам ромона звънлив,

сълзите твои поетични.

Пилееш сребърна роса,

поръсваш ме със капки чисти:

ах, лей се, лей се, извор бистър!

Шурти, разказвай чудеса…

Фонтан — любов, фонтан печален!

Поисках в мрамор да чета:

узнах истории преславни;

но за Мария ти мълча…

Светило бледно на харема!

Не си ли тук в забрава ти?

Или Мария и Зарема

едни щастливи са мечти?

В съня ли само съм бленувал,

в пустинната мъгла прозрял,

в неясни образи рисувал

душевния си идеал?

1824

Превод: 05.06.2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.